“Dragan Zelić je izabran za izvršnog tajnika SDP-a, a na to mjesto dolazi nakon dugogodišnjeg rada u GONG-u, gdje je radio kao izvršni direktor i voditelj brojnih projekata značajnih za razvoj demokracije i civilnog društva”, naveo je SDP na svojim stranicama.

Ta je vijest ostala nezapažena s obzirom da je glavni odbor SDP-a, na prijedlog Predsjedništva stranke u subotu većinom glasova, 40 ‘za’ i osam ‘protiv’ te četiri ‘suzdržana’, donio odluku o isključenju saborskog zastupnika i svog ministra rada i socijalne skrbi Miranda Mrsića zato što je odbio povući iz saborske procedure svoj prijedlog Zakona o doprinosima.

> Mrsić izbačen iz SDP-a: ‘To je politička smjena, vrhuška je odlučila da me se riješi’

“U GONG-u sam bio 17 godina. Sada mi se otvorila prilika da na temama po kojima sam djelovao dosad djelujem i stranački. Politički jesam socijaldemokrat i smatram da socijaldemokracija ima potencijala”, rekao je Zelić kratko za Tportal.

Čestitali su mu i na GONG-ovom Facebooku.

Dragan Zelić bio je jedan od ključnih ljudi u GONG-u, zagovornik imigracije, rodne ideologije, promijene definicije braka i ‘borac za slobodu govora’.

Nedavno je bio SDP-ov kandidat za Povjerenstvo za odlučivanje o sukobu interesa, ali nije izabran.

Podsjetimo, Dragan Zelić iz GONG-a ranije je vrijeđao hrvatsku predsjednicu navodeći da joj nedostaje znanje i iskustvo te ju optužio za kršenje propisa.

“Kršenjem propisa, Predsjednica RH ozbiljno ugrožava integritet izbornog procesa i takvo ponašanje ne bi smjelo postati primjer drugima. Nevjerojatno je da predsjednica ne zna koje su posljedice fotografiranja glasačkog listića. Ne vjerujemo da netko radi pritisak na predsjednicu kako bi kasnije dokazala za koga je glasala, ali takvi dokazi inače se koriste kao podloga za kupovinu glasova”, kritizirao je Dragan Zelić za N1.

No, prema presudi Europskog suda za ljudska prava proizlazi da predsjednica i svi drugi koji to žele to mogu neometano raditi. Premda je i naše Državno izborno povjerenstvo apeliralo na građane da ne snimaju glasačke listiće, iako za to nema zakonske zapreke, kako se ne bi narušavao izborni proces na biračkom mjestu.

> Sramotno agitiranje Gongovog Dragana Zelića za Milanovićev SDP na HRT4

Zelić je prije referenduma o braku opetovano u javnosti ponavljao da je provođenje referenduma preskupo za hrvatske građane, dok je 2016. godine bez imalo dvojbe isticao da održavanje novih, prijevremenih izbora nije skupa “investicija”, te da bi se izbori svakako trebali održati. Ujedno je agitirao za SDP Zorana Milanovića, koje je prozvao jedinim rješenjem u trenutačnoj situaciji, te ne toliko skupom investicijom.

Dok je bio direktor GONG-a iz udruge su su otvoreno poručili da ne žele surađivati s portalom Inicijative “U ime obitelji”.

> GONG: Ne želimo surađivati s portalom Inicijative; HND: Bez komentara

“Mi prema vama imamo svoj stav jer je portal u vlasništvu Inicijative i jer se ne slaže s našom politikom i vrijednostima koje mi promičemo“, rekao je Zelić odbijajući, komentirati dokazanu korupciju u jednoj od stranka Kukuriku koalicije.

“Zelić je, navodno, izjavio da je nesuradnja s portalom u vlasništvu Inicijative stvar integriteta, jer se GONG bori za suštinski drukčije društvene ciljeve. Ne bi tu bilo ništa sporno kad ne bi bilo činjenice da je svoje ciljeve Inicijativa potvrdila na uspješnom referendumu. Zelić, dakle, kaže, da se on bori za ciljeve koji su suprotni volji većine građana. Ma ni to nije toliko važno, koliko tužna činjenica da je riječ o udruzi koja godinama šalje svoje promatrače na izborna mjesta gdje ti promatrači kao navodno neutralne osobe rade ankete čiji se rezultati onda ipak pojavljuju u javnosti dok još izbori traju, a sve pod krinkom nevladine i neutralne djelatnosti”, istaknuo je Ante Gugo komentirajući na politikaplus.com izjave Dragana Zelića ocjenjujući da je jasno da je GONG politički opredjeljena organizacija.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr